b'\n_START_ARTICLE_\nCan Casals (Sant Juli\xc3\xa0 del Llor i Bonmat\xc3\xad)\n_START_SECTION_\nDescripci\xc3\xb3\n_START_PARAGRAPH_\nEs tracta d\xe2\x80\x99un immoble de planta rectangular, que consta de planta baixa i pis superior, cobert amb una teulada de quatre vessants, coronat amb un r\xc3\xa0fec format per tres fileres de rajola. La composici\xc3\xb3 del r\xc3\xa0fec \xc3\xa9s la seg\xc3\xbcent: primer una filera de rajola plana, seguida d\xe2\x80\x99una filera de rajola ondulada imitant la teula, complementada finalment per una altra filera de rajola plana. La planta baixa consta de tres obertures. Aix\xc3\xad tenim el portal d\xe2\x80\x99acc\xc3\xa9s d\xe2\x80\x99arc carpanell rebaixat, coronat per una franja de cer\xc3\xa0mica policromada. _NEWLINE_El portal es troba flanquejat per dues obertures -una per banda- d\xe2\x80\x99arc carpanell rebaixat emmarcades en la part superior amb un trencaaig\xc3\xbces molt ample. Entremig de les respectives obertures, trobem quatre esgrafiats de grans dimensions que imiten la silueta de grans gerros. La separaci\xc3\xb3 entre la planta baixa i el primer pis es delimita mitjan\xc3\xa7ant una faixa o franja d\xe2\x80\x99estuc amb motius de car\xc3\xa0cter floral. _NEWLINE_Pel que fa al primer pis o planta noble, trobem tres obertures de tipologia similar, \xc3\xa9s a dir, tres finestres rectangulars, coronades amb unes llindes d\xe2\x80\x99inspiraci\xc3\xb3 neocl\xc3\xa0ssica, com demostra l\xe2\x80\x99ampli repertori de formes utilitzades, estretament relacionades amb l\xe2\x80\x99esfera neocl\xc3\xa0ssica. Un repertori que va des de la pres\xc3\xa8ncia de les arquet\xc3\xadpiques petxines, passant per la claredat formal i compositiva i fins a arribar al gust pels motius florals. _NEWLINE_Tanmateix difereixen en certs trets puntuals. Aix\xc3\xad l\xe2\x80\x99obertura central, els dominis de la qual s\xe2\x80\x99inicien en el que seria l\xe2\x80\x99espai f\xc3\xadsic pr\xc3\xb2piament del portal d\xe2\x80\x99acc\xc3\xa9s de la planta baixa, est\xc3\xa0 projectada com a balconada i equipada amb una gran barana de ferro forjat, molt ben treballada tot i que es troba bastant deteriorada i oxidada. Mentre que les dues finestres laterals, una de les quals est\xc3\xa0 tapiada, compten amb un simple ampit i per tant no disposen de barana. La separaci\xc3\xb3 entre el primer pis i el coronament es delimita mitjan\xc3\xa7ant una faixa o franja de rajola de ziga-zaga, tancada als extrems per dos cossos romboidals blaus i centralitzada per tres motius de car\xc3\xa0cter floral.'